蔡州顔魯公祠
作者：李彭
朝代：宋

paragraphs: 孤雲亦羣遊，勁柏受遠托。
烈士懷貞心，肯勞常情度。
堂堂顔太師，立朝獨莊諤。
太宗柱石衰，中夜懸六博。
朝廷冠劍人，孤君資元惡。
公當蔡州鋒，活國立然諾。
頭顱危一葉，舌本未渠弱。
恥爲蘇屬國，華顛圖麟閣。
想當凶焰時，直氣森噴薄。
廟貌存典刑，社鼓追冥漠。
我生當昭代，何憾涕横落。
浩歌招遊魂，白眼瞪寥廓。